ನವರಾತ್ರಿಗೆ ಬನಶಂಕರಿ ದೇವಿಯ ದರ್ಶನ ಗೇಟಿನ ಹೊರಗೆ ಭಕ್ತರಿಗೆ ದೇವಾಲಯದೊಳಗೆ ನೋ ಎಂಟ್ರಿ ಬೆಂಗಳೂರುಅ.20: ನವರಾತ್ರಿಯ ಸಂದರ್ಭದಲ್ಲಿ ದೇವಸ್ಥಾನಕ್ಕೆ ತೆರಳಿ ಶಕ್ತಿದೇವತೆಯ ದರ್ಶನ ಪಡೆಯುವ ಅಭ್ಯಾಸ ಅನೇಕರದ್ದು. ಆದ್ರೆ ಈ ಬಾರಿ ಕೊರೊನಾ ಹಾವಳಿಯಿಂದಾಗಿ ದೇವಸ್ಥಾನದ ಬಾಗಿಲ ಹೊರಗಿನಿಂದಲೇ ದೇವಿಯನ್ನು ಕಣ್ತುಂಬಿಕೊಳ್ಳಬೇಕಾಗಿದೆ. ಈ ಸಂದರ್ಭದಲ್ಲಿ ನವರಾತ್ರಿಯ ಪೂಜೆ, ಆಚರಣೆ ಹೇಗೆ ನಡೆಯುತ್ತಿದೆ ಎನ್ನುವುದರ ಬಗ್ಗೆ ಇಲ್ಲಿದೆ ವಿವರ. ಬನಶಂಕರಿ ದೇವಸ್ಥಾನದ ಒಳಗೆ ಪ್ರವೇಶವಿಲ್ಲ. ಹಾಗಾಗಿ ಹೊರಗೇ ನಿಂತು ತಾವು ತಂದ ಆರತಿಗಳನ್ನು ಅಲ್ಲಿಂದಲೇ ಬೆಳಗಿ, ಕೈಮುಗಿದು ಬೇಡುತ್ತಿದ್ದಾರೆ ಭಕ್ತರು. ಇದು ಕೊರೋನಾ ಕಾಲದಲ್ಲಿ ನವರಾತ್ರಿ ಆಚರಣೆಯ ಚಿತ್ರಣ. ನಿಯಮಗಳ ಪಾಲನೆ ಮಾಡಲು ಸಾರ್ವಜನಿಕರಿಗೆ ಈ ಬಾರಿ ದೇವಸ್ಥಾನದ ಒಳಗೆ ಪ್ರವೇಶ ನಿಷಿದ್ಧ. ದಾನಿಗಳು ಮತ್ತು ವಿಶೇಷ ಪೂಜಾ ಕತೃಗಳು ಮಾತ್ರ ದರ್ಶನ ಪಡೆದು, ಪೂಜೆ ಸಲ್ಲಿಸಿ ತೆರಳಲು ಅವಕಾಶವಿದೆ. ಅದು ಕೂಡಾ ಹೆಚ್ಚು ಸಮಯ ಇರುವಂತಿಲ್ಲ. ಆದರೆ ದೇವಿಯ ಅಲಂಕಾರ ಮತ್ತು ಪೂಜಾ ವೈಭವಕ್ಕೆ ಒಂದು ಸ್ವಲ್ಪವೂ ಕಡಿಮೆಯಾಗದಂತೆ ನಡೆಸಲಾಗ್ತಿದೆ. Bangalore Rain: ಬೆಂಗಳೂರಿನಲ್ಲಿ ಮತ್ತೆ ಮಳೆಯ ಆರ್ಭಟ ಅ. 23ರವರೆಗೆ ಹಳದಿ ಅಲರ್ಟ್ ಘೋಷಣೆ ನವರಾತ್ರಿಯ ಒಂಭತ್ತು ದಿನವೂ ದೇವಿಗೆ ಬಗೆಬಗೆಯ ಅಲಂಕಾರಗಳನ್ನು ಮಾಡಲಾಗ್ತಿದೆ. ಇಂದು ಬನಶಂಕರಿ ತಾಯಿಗೆ ಪಂಚವರ್ಣ ಅಲಂಕಾರ ಮಾಡಲಾಗಿದ್ದು, ಅದನ್ನು ಹತ್ತಿರದಿಂದ ಕಣ್ತುಂಬಿಕೊಳ್ಳುವ ಅವಕಾಶ ಕೆಲವೇ ಕೆಲವರಿಗೆ ಲಭಿಸಿತು.ಇದರೊಂದಿಗೆ ರುದ್ರಹೋಮ ಮತ್ತು ವಿಶೇಷ ಪೂಜೆಗಳೂ ನಡೆದವು. ದೇವರನ್ನು ಹತ್ತಿರದಿಂದ ನೋಡಲು ಸಾಧ್ಯವಾಗದ್ದಕ್ಕೆ ಬೇಸರವಿದೆ. ಆದ್ರೆ ತಾಯಿ ಎಲ್ಲಿದ್ದರೂ ನಮ್ಮನ್ನು ಕಾಯುತ್ತಾಳೆ ಎಂದು ಅನೇಕರು ದೇವಾಲಯದ ಬಾಗಿಲಲ್ಲೇ ಪೂಜೆ ಸಲ್ಲಿಸಿ ಗೇಟಿನ ಸಣ್ಣ ಕಿಂಡಿಯಲ್ಲೇ ದರ್ಶನ ಪಡೆದು ಧನ್ಯರಾದರು.ನವರಾತ್ರಿ ಬಹಳ ವಿಜೃಂಭಣೆಯಿಂದ ಆಚರಿಸುವ ಹಬ್ಬ. ಪ್ರತೀ ವರ್ಷ ಜನ ದೇವರ ದರ್ಶನಕ್ಕೆ ಗಂಟೆಗಟ್ಟಲೆ ಸರತಿಯಲ್ಲಿ ನಿಂತು ದರ್ಶನ ಸಿಕ್ಕಾಗ ಧನ್ಯತೆ ಅನುಭವಿಸುತ್ತಿದ್ದರು. ಆದರೆ ಈ ಬಾರಿ ಕೊರೊನಾ ಆ ಖುಷಿಯನ್ನು ಕಿತ್ತುಕೊಂಡಿದೆ. ದೇವಿಯ ಕೃಪೆಯಿಂದ ಬೇಗ ರೋಗವೆಲ್ಲಾ ಕಳೆದು ಎಲ್ಲೆಡೆ ನೆಮ್ಮದಿ ನೆಲೆಸಲಿ ಎನ್ನುವುದಷ್ಟೇ ಎಲ್ಲರ ಆಶಯ.